Diari Oficial de la Generalitat Valenciana


Sumari del DOGV 2965, del 07-04-1997 (1997/6216)

ORDRE de 10 de gener de 1997, de la Conselleria de Presidència, per la qual s'homologuen els estatuts de la Mancomunitat de Serveis Socials de Pego, Atzúvia i les Valls.
-------------------------------------------------------------------------------------------------------------------------------------------------------------------------

### Dades del document

Número de DOGV
:   2965

Data del DOGV
:   07-04-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/6216


Data del document
:   10-01-1997

Organisme emissor
:   Conselleria de Presidència

Tipus de document
:   Ordre

Anàlisi jurídica

ORDRE de 10 de gener de 1997, de la Conselleria de Presidència, per la qual s'homologuen els estatuts de la Mancomunitat de Serveis Socials de Pego, Atzúvia i les Valls.  
Els plens dels ajuntaments de Pego, Adsubia, la Vall d'Alcalà, Vall d`Ebo y Vall de la Gallinera acordaren aprovar la creació de la Mancomunitat de Serveis Socials de Pego, Atzúvia i les Valls, i també els estatuts que han de regir-la.  
Remés l'expedient tramitat i els estatuts aprovats a aquesta Conselleria, no hi ha en aquests cap infracció de l'ordenament jurídic, ni menyscapte de les competències d'aquesta Comunitat Autònoma, ni interferència en el seu exercici.  
Per tot això, i d'acord amb allò disposat en el Reial Decret 695/1979, de 13 de febrer, de transferències en relació amb el Decret de la Presidència de la Generalitat Valenciana 10/1985, de 21 de juny i el Decret 9/1996, de 16 de gener,  
DISPOSE  
Article únic  
S'homologuen els estatuts de la Mancomunitat de Serveis Socials de Pego, Atzúvia i les Valls, en haver-se acreditat en l'expedient la legalitat de les actuacions.  
València, 10 de gener de 1997  
El conseller de presidència  
JOSÉ JOAQUIN RIPOLL SERRANO  
ESTATUTS DE LA MANCOMUNITAT DE SERVEIS SOCIALS   
DE PEGO, L'ATZÚVIA I LES VALLS  
Disposicions generals  
Article 1  
Els municipis d'Adsubia, Pego, la Vall d'Alcalà, Vall de Ebo i Vall de Gallinera, es constitueixen en Mancomunitat amb personalitat jurídica plena, per a l'acompliment de les finalitats determinades en l'article 7é d'aquests Estatuts, l'àmbit territorial de la qual són els termes municipals respectius.  
Article 2   
La Mancomunitat s'anomena "Mancomunitat de Serveis Socials de Pego, l'Atzúvia i les Valls" i els seus òrgans de govern i d'administració estaran situats en el municipi on estiga la presidència, i el domicili social i lloc de reunió seran els ajuntaments.  
Òrgans de govern i d'administració  
Article 3  
1. L'òrgan de govern de la Mancomunitat és el Plenari integrat pels Vocals representants de les entitats mancomunades, elegits pels respectius plenaris, d'acord amb el nombre d'habitants que tinguen en l'últim padró o revisió anual aprovada per la Delegació de l'INE, conforme a l'escala següent:  
- L'alcalde de cada Ajuntament o regidor/a en qui delegue.  
- Un/a regidor/a per cada 2.000 h., elegits pel plenari de cada Ajuntament.  
El mandat dels vocals coincideix amb el de les corporacions respectives.  
2. Una vegada constituït el plenari, entre els seus membres, s'elegirà el qui tinga que exercir el càrrec de president i un vicepresident.  
3. Correspon al plenari de la Mancomunitat:  
a) Aprovar el pressupost.  
b) Aprovar la plantilla.  
c) Exercir les accions en defensa dels drets de la mancomunitat; oposar-se en assumptes de litigi en els quals la mancomunitat siga demandada i formular tota mena de recursos en assumptes de qualsevol classe, grau o jurisdicció.   
d) Proposar la modificació o la reforma dels estatuts.  
e) Aprovar, revisar, adquirir i alienar el patrimoni de la Mancomunitat.  
f) Aprovar les ordenances, censures de comptes, reconeixement i operacions de crèdits, concessió de quitança i espera, i qualsevol altra classe de compromisos econòmics.   
g) Aprovar els plans i els projectes necessaris per a l'establiment, desenvolupament i gestió de les obres, dels serveis o les activitats previstes com a finalitats de la Mancomunitat.  
h) Admissió i separació dels membres de la Mancomunitat.  
i) Aprovació de las bases que han de regir les proves d'accés a la funció pública de la Mancomunitat.  
j) Determinar la forma de gestionar els serveis.   
k) La incorporació de les finalitats previstes en l'article 6 no prestades inicialment.  
l) Totes aquelles que la legislació atribueix al plenari dels ajuntaments per al compliment de les seues finalitats.  
Article 4  
1. El president de la Mancomunitat té les competències següents:  
a) Dirigir el govern i l'administració de la Mancomunitat.  
b) Convocar, presidir i alçar les sessions del plenari de la Mancomunitat.  
c) Dirigir, inspeccionar i impulsar els serveis, les obres i les activitats de la Mancomunitat.  
d) Ordenar els pagaments, retre els comptes i administrar els fons i béns de la Mancomunitat.  
e) Retre comptes anualment de l'administració del patrimoni.  
f) Disposar les despeses dins dels límits de la seua competència.  
g) Exercir la direcció del personal de la Mancomunitat.  
h) Formular el projecte de pressupost de la Mancomunitat mitjançant els tècnics corresponents.  
i) Contractar les obres, els serveis i els subministraments, sempre que la quantitat estiga dins dels límits de la Llei de Contractes de les Administracions Públiques i les altres lleis reguladores del Règim Local.  
j) Exercir la representació de la Mancomunitat en tots els actes i negocis jurídics.  
k) Atorgar poders als procuradors per a comparèixer en juí i fora d'aquest.  
l) Visar, amb la firma els certificats lliurats dels actes i els documents de la Mancomunitat.  
m) Exercir els accions que calguen per al bon funcionament dels serveis de la Mancomunitat.  
n) Totes les competències que la normativa de règim local atribueix al president per al compliment de les competències que té atribuïdes.  
2. El president pot delegar l'exercici d'aquestes atribucions, tret de la de convocar i presidir les sessions del plenari i les esmentades en els apartats a, g i k.  
3. El vicepresident substituirà el president en els casos vacants, d'absència i malaltia amb les mateixes facultats.   
Article 5  
1. Per a l'exercici de les funcions administratives tindrà un secretari amb habilitació de caràcter nacional o funcionari en qui delegue.  
2. La resta de personal necessari per a l'exercici de les activitats hom procurarà que seguen funcionaris dels municipis mancomunats.  
3. El personal designat sense tenir la condició de funcionari de carrera, es regirà per les normes del dret laboral.  
Objecte i competències  
Article 6  
La Mancomunitat, en el seu àmbit territorial, exercirà les competències pròpies del sistema públic de Serveis Socials, orientats al benestar i a la qualitat de vida.  
Article 7  
1. Els serveis socials regulats per aquests estatuts estaran sotmesos als principis d'actuació següents:  
a) Igualtat i universalitat a tots els ciutadans que ho necessiten.  
b) Solidaritat i redistribució.  
c) Responsabilitat pública.  
d) Participació democràtica dels ciutadans i les ciutadanes.  
e) I com a objecte prioritari, prevenció i eliminació de les causes que condueixen a situacions de marginació i inadaptació social.  
2. Modalitat d'intervenció:  
a) Preventiva.  
b) Assistencial: atenció a les necessitats primàries de la població.  
c) Rehabilitació: per tal d'assolir l'autonomia personal i la integració social, a través de recursos de promoció laboral, reinserció social i rehabilitació personal.  
3. Funcions dels serveis socials:  
a) Informació, orientació i assessorament dels ciutadans i les ciutadanes i els col·lectius respecte dels recursos i drets socials existents.  
b) Ajuda a domicili, l'objectiu de la qual és facilitar la permanència de la persona en el medi habitual mitjançant la prestació de serveis de caràcter domèstic, social, personal i/o educatiu.  
c) Cooperació i animació comunitària, la finalitat de la qual és promoure les activitats de grup tendents a què siguen les persones d'una comunitat les qui assumesquen la problemàtica i busquen les vies de solució, sota els principis de solidaritat i participació.  
d) Gestió d'ajudes econòmiques i seguiment.   
e) Derivació a serveis especialitzats quan la necessitat presentada no puga resoldre's amb els recursos existents a la mancomunitat.  
f) Prevenció de situacions de risc i marginació social.  
4. Els acords de la mancomunitat en l'establiment i la realització dels serveis i les obres obligaran els ajuntaments i els veïns dels municipis respectius.  
Recursos econòmics  
Article 8  
1. Per a la realització d'aquestes finalitats, la mancomunitat podrà comptar amb els recursos següents:  
a) Els fruits, les rendes o els interessos dels béns i drets de qualsevol classe que siguen de titularitat de la mancomunitat; també, els ingressos procedents de l'alienació i dels gravàmens d'aquests béns i drets.  
b) Les deixes, herències, legats i auxilis de tota classe procedents de particulars, acceptats por la mancomunitat.  
c) Subvencions i altres ingressos de dret públic, acceptats per la mancomunitat.  
d) Les taxes per la prestació de serveis o la realització d'activitats de la seua competència.  
e) Els procedents d'operacions de crèdit.  
f) L'aportació dels municipis mancomunats, la qual serà proporcional al nombre d'habitants de cadascun. Les aportacions dels municipis de la mancomunitat tenen la consideració de pagaments obligatoris i preferents per a l'entitat mancomunada.  
Les aportacions econòmiques dels municipis es faran en la forma i els terminis que determine el plenari. En el cas que un municipi s'endarrerira en el pagament de la quota més d'un trimestre, el president requerirà el pagament en el termini de vint dies. Transcorregut aquest sense haver fet efectiu el deute, el president podrà sol·licitar dels òrgans de l'administració central, autonòmica o provincial la retenció de les quotes pendents, a càrrec de les quantitats que, per qualsevol concepte, hagen de ser liquidades a favor de l'ajuntament deutor, per tal que siguen lliurades a la mancomunitat.  
2. Serà d'aplicació a la mancomunitat allò que disposen les normes de Règim Local respecte dels ingressos detallats en el punt primer.  
Article 9  
Els ajuntaments respondran de les obligacions i els deutes contrets per la mancomunitat, en la proporció indicada en l'article 8.  
Article 10  
El plenari aprovarà anualment un pressupost únic, conforme a les disposicions de Règim Local.  
Funcionament i règim jurídic  
Article 11  
El règim de sessions, l'adopció d'acords, la tramitació dels expedients i la comptabilitat s'ajustaran al que disposen les lleis vigents per a les entitats locals.  
Article 12  
Les resolucions de la mancomunitat esgotaran la via administrativa i el règim jurídic serà el que es disposa per als ajuntaments, en les lleis de règim local.  
Adhesió o separació d'un Ajuntament  
Article 13  
L'adhesió de qualsevol nou ajuntament s'efectuarà pel procediment semblant al de la constitució, per als ajuntaments interessats i que estiguen compresos en les condicions previstes en aquests estatuts. La adhesió podrà realitzar-se para una, vàries o totes les finalitats de la mancomunitat, sempre que les obres o els serveis siguen independents entre si. Les adhesions hauran de ser informades favorablement per l'òrgan de govern de la mancomunitat (art. 36.1,2 i 3 del RPDT).  
A través de tràmits anàlegs i amb subjecció a les previsions estatutàries podran separar-se de la mancomunitat qualsevol dels ajuntaments que la integren. En cap cas no tindrà caràcter vinculant l'informe de l'òrgan de govern de la mancomunitat (article 36.4 de RPDT).  
Legislació reguladora  
Article 14  
En tot allò no regulat per aquests estatuts, es regirà pel que estableix la Llei 7/85, RD 781/86, Reglament PDTEL i la legislació aplicable a les entitats locals en matèria de serveis socials.   
Termini de vigència, modificació i dissolució  
 de la Mancomunitat  
Article 15  
La mancomunitat queda constituïda amb una durada indefinida, atés el caràcter permanent de les seues finalitats.  
Article 16  
Qualsevol modificació dels estatuts de la mancomunitat, s'haurà d'acordar amb les mateixes formalitats establertes per a l'aprovació.  
Article 17  
La mancomunitat podrà dissoldre's:  
a) Per l'acord unànime dels ajuntaments que la integren, adoptat amb els mateixos requisits que per a la constitució.   
b) Perquè la prestació de serveis, objecte d'aquesta, siga fet per l'Estat, la Comunitat Autònoma, la Diputació provincial o per absorció de les competències municipals respectives.  
Article 18  
En dissoldre's la mancomunitat, revertiran en els ajuntaments, els béns d'aquesta, en proporció a les respectives aportacions.  
Disposició addicional única  
Els registres de les diverses entitats locals mancomunades tindran la consideració de registres delegats del de la mancomunitat a tots els efectes d'entrada, d'eixida i presentació de documents.  
Disposició transitòria única  
Una vegada que estiga definitivament creada i constituïda la mancomunitat; l'Ajuntament de Pego, que actualment gestiona el servei per als cinc municipis, transferirà a la Mancomunitat el personal de la plantilla de serveis socials per a la prestació del servei, que actualment compren: dues treballadores socials, una educadora social i tres auxiliars de llar, les quals tindran respectats els drets adquirits en matèria de retribucions, antiguitat, afiliació a la Seguretat Social, etc. En el cas de dissolució de la mancomunitat, el personal d'aquesta revertirà a la Corporació d'origen amb els mateixos drets que tingueren abans de la incorporació. Igualment, serà realitzat un estudi comptable a l'efecte de determinar els drets o els deutes econòmics amb els quals cada ajuntament inicia la participació.